寄題翠樊亭
作者：李彌遜
朝代：宋

paragraphs: 何郎愛山知貴目，不着芒鞋踏空谷。
誅茅結竹凾丈間，坐揖崔嵬遶江綠。
我亦尋幽不憚遠，半世一身隨轉轂。
峰巒過眼已成夢，南北空嗟髀消肉。
羨公登亭如歷塊，睥睨乾坤輕一芥。
春繁嫵媚發奇姿，秋凈孤髙見真態。
固知靜者自超詣，世上憧憧良足隘。
智愚何止三十里，咫尺須論百千界。
四時秀色供盤礴，筆下雲烟醉中落。
雕鎪苦欲覷天巧，造物有靈應作惡。
蓬萊方壺或上下，紛紛陵谷今非昨。
倘令夸子與霄遁，胸中賴有藏山壑。